Imtella' Jannar 2, 2021 Rekord ta' ġbir u ġenerożita' mill-Maltin. Fl-aħħar xahar inġabru aktar minn għaxar miljun Ewro f'żewġ kampanji differenti għall-karita' u żewġ kampanji oħra ta' ġbir għall-partiti politiċi. Żmien il-Milied għal darb'oħra ta prova tal-ġenerozità tal-Maltin meta fuq medda ta' ftit aktar minn tliet ġimgħat, bejn is-6 ta' Diċembru u l-1 ta' Jannar, inġabru kważi €10.2 miljun f'erba' kampanji organizzati. Dan ifisser li nġabru €1.67 miljun aktar milli kienu nġabru bħal daż-żmien sena fl-istess kampanji. Ċifri miżmuma minn Television Malta juru li s-somma miġbura f'dan il-perjodu hi l-ogħla li qatt inġabret f'Malta f'dan iż-żmien tas-sena, tant li qabżet bi €300,000 r-rekord ta' sentejn ilu. Ras għal ras, il-Maltin taw €22.50 f'dawn il-kampanji, żieda ta' €3.50 fuq is-sena l-oħra. L-akbar turija ta' ġenerozità u solidarjetà mill-Maltin baqgħet l-ISTRINA organizzata mill-fondazzjoni Malta Community Chest Fund li fiha nġabret is-somma ta' aktar minn €6.5 miljun. Imqabbla mas-sena l-oħra, nġabru 'l fuq minn €360,000 aktar f'din il-manifestazzjoni nazzjonali ta' solidarjetà. Dan seħħ minkejja li kawża tal-pandemija ma ġewx organizzati attivitajiet li kienu jrendu tajjeb għal Rockestra u l-Fun Run. Inqas minn ġimgħa wara l-ISTRINA, fl-ewwel jum tas-sena nġabru €2.5 miljun għad-Dar tal-Providenza. Din l-attività rriflettiet tassew isimha: Festa ta' Ġenerożità, u laħqet l-ogħla ċifra qatt miġbura mindu bdiet tiġi organizzata l-maratona 25 sena ilu. Is-somma miġbura din is-sena kienet €1.166 miljun aktar mis-sena l-oħra – ċifra li tinkludi donazzjoni waħda ta' nofs miljun Ewro minn grupp ta' kumpaniji barranin. In-nies fetħu jdejhom ukoll maż-żewġ partiti politiċi l-kbar li f'żewġ maratoni organizzati x-xahar l-ieħor bejniethom ġabru 'l fuq minn €1 miljun. Il-Partit Laburista ġabar €737,690 – żieda ta' 'l fuq minn mitejn elf fuq is-sena l-oħra. Il-Partit Nazzjonalista ġabar €324,450; tmenin elf anqas mill-maratona ta' Diċembru 2019. Dawn iċ-ċifri huma limitati għall-kampanji organizzati fi żmien il-festi u ma jgħoddux il-ħafna donazzjonijiet oħra privati li hu magħruf li jingħataw f'dan iż-żmien lil istituzzjonijiet differenti.